জোড়া গোল খেলেন মুখ্যমন্ত্রী মমতা বন্দ্যোপাধ্যায়!
সোমবার মুখ্যমন্ত্রীকে প্রথম গোলটি দেন পাণ্ডুয়া বিধানসভা কেন্দ্রে তাঁরই দলের প্রার্থী তথা ফুটবলার রহিম নবি। অল্প সময়ের ব্যবধানে দ্বিতীয় গোলদাতা মুখ্য নির্বাচন কমিশনার নসীম জৈদী। এদিন নির্বাচন কমিশনের প্রধান সচিব আর কে শ্রীবাস্তব রাজ্য সরকারের মুখ্যসচিব বাসুদেব বন্দ্যোপাধ্যায়কে ফোন করে জানিয়ে দেন, মমতার হয়ে যে জবাব রাজ্যের মুখ্যসচিব পাঠিয়েছেন, তা কমিশন গ্রহণ করছে না। মমতাকেই কারণ দর্শানোর চিঠির জবাব দিতে হবে! সেই খবর পাওয়ার পরে মেমারির সভায় মেজাজ হারান মমতা। নির্বাচন কমিশনের এদিনের পদক্ষেপের জন্য প্রধানমন্ত্রী নরেন্দ্র মোদীকে কাঠগড়ায় তুলে তিনি বলেন, ‘‘নরেন্দ্র মোদী তো আমাদের কোনও সাহায্য করে না! সংবিধানের সব বডিগুলোকে ইনফ্লুয়েন্স করছে। ভয় দেখাচ্ছে! উত্তর আমি দিলাম কি চিফ সেক্রেটারি দিল, দ্যাট হার্ডলি ম্যাটারস। দলকে লিখলে দলের প্যাডে উত্তর দিতাম। সরকারকে লিখলে সরকারের প্যাডে উত্তর দিই। মনে রাখবেন, শেখা কথার বুলি, তোতা পাখির বুলি একদিনের জন্যও মানুষ জবাব নেবে।’’
মমতাকে পাঠানো চিঠির জবাব মুখ্যসচিব দেওয়ায় পরই বিতর্কের সূত্রপাত। এরই মধ্যে রবিবার এ রাজ্যে নির্বাচনী সফরে এসে প্রধানমন্ত্রী নরেন্দ্র মোদী জানিয়ে দেন, বিষয়টি নির্বাচনী আচরণবিধি ভঙ্গের সামিল। 
ঘটনাচক্রে, এরপরই এদিন মুখ্যসচিবকে ফোন কমিশনের কর্তার। যার প্রেক্ষিতে মমতা বলেন, ‘‘এত অসম্মান! দিল্লি থেকে বাংলায় সন্ত্রাস চালাচ্ছো! আমি ছেড়ে কথা বলার লোক নই। ইঞ্চিতে ইঞ্চিতে বুঝে নেব! নির্বাচনে দাঁড়িয়েছি বলে আমরা চোর-ডাকাত নই। মাথা নত করে কাজ করব না। এনাফ ইজ এনাফ।’’ মুখ্যমন্ত্রী এর মধ্যে রাজনীতি দেখলেও উপ নির্বাচন কমিশনার সন্দীপ সাক্সেনা জানিয়েছেন, চিঠি ব্যক্তি মমতা বন্দ্যোপাধ্যায়কেই পাঠানো হয়েছিল। তাই উত্তরও তাঁকেই দিতে হবে।

গ্রাফিক: মনোজ রায়।
 
মেমারির সভায় আসার আগে প্রথম গোলটি খেয়েই এসেছিলেন মমতা। এদিন পাণ্ডুয়ার সভায় তাঁর আমলে কাজ হয়েছে কি না, সে বিষয়ে মঞ্চে উপস্থিত নেতাদের কাছে ‘শংসাপত্র’ আদায়ের চেষ্টা করেন মুখ্যমন্ত্রী। সভার শেষের দিকে দলীয় নেতাদের উদ্দেশে মমতা বলেন, ‘‘কী কী কাজ হয়েছে, এদিকে এসে বলো।’’ নবির কাছে মুখ্যমন্ত্রী মাইক্রোফোন নিয়ে যেতেই তিনি বলে বসেন, ‘‘পাণ্ডুয়ার হাসপাতালটা কিন্তু এখনও ঠিক নেই!’’ এ কথা বলা মাত্র মুখ্যমন্ত্রী মাইক্রোফোন সরিয়ে নিয়ে বলেন, ‘‘হাসপাতাল পরে হবে। এটা তুমি এখন বলবে না। ইলেকশনের সময়! নট নাউ।’’ নবি তখন বলেন, ‘‘আমি চাইছি আরও সুপার...।’’ কথা শেষ করতে না দিয়েই মুখ্যমন্ত্রী বলেন, ‘‘সব জায়গায় কি ব্লকে ব্লকে সুপার (স্পেশালিটি হাসপাতাল) হয় নাকি! বসো!’’ 
এরপর আর কথা বাড়াননি নবি। রাজনীতির কারবারিদের মতে, তৃণমূলের রাজনীতি এখনও রপ্ত করতে পারেননি ফুটবলার-প্রার্থী। তাই নিজের অজান্তেই মুখ্যমন্ত্রীকে গোল দিয়ে ফেলেছেন পাণ্ডুয়ার তৃণমূলপ্রার্থী!